**Xermán Ancochea Quevedo**, nado en Córdoba (Arxentina) o 6 de maio de 1908 e finado en Madrid o 12 de marzo de 1981, foi un matemático galego.

Traxectoria
-----------

Nado no seo dunha familia de emigrantes galegos na Arxentina, regresou, despois do falecemento de seu pai, para A Pobra de Trives, onde súa nai nacera.

Cursou a súa formación académica no Colexio Santa Leonor da vila e no instituto de Ourense. Despois de pasar os anos da súa xuventude na vila trivesa, seguiu estudando na Universidade Central de Madrid, onde obtivo varios premios extraordinarios grazas a estudos de Ciencias Exactas.

Entre 1931 e 1936 foi profesor auxiliar de Xeometría na Universidade de Madrid.

Casou con Guadalupe Blanco. Faleceu o 12 de marzo de 1981 en Madrid, con 72 anos de idade.

Cátedras
--------

A súa primeira cátedra obtena no 1936 na Universidade de La Laguna (Tenerife), onde impartiu xeometría analítica. Neste mesmo ano, conseguiu a cátedra de análise matemática na Universidade de Salamanca. En 1947, na Universidade Complutense de Madrid, logrou a cátedra de xeometría descritiva. Neste intre, comezou a formar parte, ata a fin dos seus días laborais, do Departamento de Xeometría e Topoloxía da Facultade de Ciencias Matemáticas. Foi nese ano cando deu conferencias nas Universidades Princeton e Urbana dos Estados Unidos de América. Entre 1959 e 1960 foi catedrático na Universidade de Caracas.

En 1958 foi elixido membro da Real Academia de Ciencias Exactas, Físicas e Naturais de Madrid e, en 1977, obtivo o Premio Nacional de Investigación, na especialidade de matemáticas.

Investigacións e traballos científicos
--------------------------------------

Ancochea fixo unha serie de investigacións non moi extensas pero de gran calidade, sobre teoremas clásicos, álxebra clásica e estudos dos puntos próximos, que se achegan ó teorema fundamental da xeometría proxectiva.[]

Ademais, as súas investigacións sobre automorfismos deron un punto de partida ó que na actualidade se coñece como teorema de Ancochea-Hua.

Desde 1946 foi recensor de *Zentralblatt fur Mathematik,* onde publicou traballos de álxebra e xeometría alxébrica e diferencial. En 1951, a revista neerlandesa *Compositio Mathematica* contaba con Ancochea para as súas publicacións.

De tódolos seus traballos cómpre dicir que só seis publicacións están en revistas españolas, as demais publicáronse no eido internacional.[]

Recoñecementos
--------------

O instituto da Pobra de Trives leva o seu nome.

Notas
-----

1. ↑  "Excmo. Sr. D. Germán Ancochea Quevedo". *rac.es* (en castelán). Arquivado dende o orixinal o 31-12-2018. Consultado o 5-12-2019.
2. ↑  "Necrolóxica". *ABC* (en castelán). 21 de marzo de 1981.
3. ↑  Ruiz Garrido, Ceferino. "Germán Ancochea Quevedo" *Diccionario Biográfico Español*, Real Academia de la Historia.
4. ↑  IES Xermán Ancochea Quevedo

Véxase tamén
------------

### Bibliografía

* Outerelo Domínguez, E. (2009). *Evolución histórica de la Licenciatura en Matemáticas (Exactas) en la Universidad Central* (PDF) (en castelán). Facultad de Ciencias Matemáticas, UCM. ISBN 978-84-692-2421-2. Arquivado dende o orixinal (PDF) o 22 de setembro de 2020. Consultado o 04 de decembro de 2019.
* Cid Araújo, J. Á.; Macía Fernández, B. eds. (2021). *Germán Ancochea. Tributo a un pionero de la investigación matemática española*. Real Sociedad Matemática Española.

### Ligazóns externas

* Académicos históricos Real Academia de Ciencias Exactas, Físicas e Naturais *(en castelán)*.

* Germán Ancochea en Documat, Fundación Dialnet.

|  |  |
| --- | --- |
| Control de autoridades | 
* Wd: Q5878530
* WorldCat
* VIAF: 79151195
* BNE: XX831379
* DBE: german-ancochea-quevedo
* DeutscheBio: 117706981
* Dialnet: 2131062
* GND: 117706981
* Leopoldina: 1608
* MGP: 138026
* MR: 403613
* zbMATH: ancochea.german

 |